ይህን የተናገሩት አንጋፋው የሕግ ባለሙያና የፖለቲካ ተንታኝ አቶ አብዱ ዓሊ ሒጂራ ናቸው፡፡ በዘንድሮው የፕሬስ ቀን ጥናት ካቀረቡት መካከል የተለየ ንግግር ያደረጉት ራሳቸው አቶ አብዱ ብቻ ነበሩ ቢባል ማጋነን አይሆንም፡፡ ይሁንና ባለፉት ዓመታት የፕሬስ ቀን ሲከበር ቢያንስ የተለያየ ሐሳብና አመለካከት ያላቸው ሰዎች የበዓሉ ድምቀት ነበሩ፡፡ የግዮን፣ ሒልተን፣ የአፍሪካ ኅብረት፣ የአፍሪካ ኢኮኖሚክ ኮሚሽንና የመሳሰሉት መሰብሰቢያ አዳራሾች በተከበሩ የፕሬስ ቀን በዓላት የምሁራንና የፖለቲካ ፓርቲዎች ተወካዮች፣ የተለያዩ የሚዲያ ተቋማት ተወካዮች፣ የሲቪል ማኅበራት ተወካዮች፣ የተለያዩ አገሮችና ዓለም አቀፍ ተቋማት ተወካዮች፣ የሙያ ማኅበራት ተወካዮችና ታዋቂ ግለሰቦች ለመንግሥት ተወካዮች ሞጋች የሆኑ ጥያቄዎችን ማስተናገዳቸውና ሞቅ ያለ ክርክርና ውይይት መደረጉ የፕሬስ ቀን መገለጫ ነበር፡፡ በእነዚህ ሰፋፊ አዳራሾች የተገኙ ተሳታፊዎች ብዛትና ብዝኃነት በእርግጥም በናፍቆት የሚጠበቅ ቀን ያደርገው ነበር፡፡
